Document ID: 32014R0497

KOMMISSIONENS FORORDNING (EU) Nr. 497/2014
af 14. maj 2014
om ændring af bilag II til Europa-Parlamentets og Rådets forordning (EF) nr. 1333/2008 og af bilaget til Kommissionens forordning (EU) nr. 231/2012 for så vidt angår anvendelsen af advantam som sødestof
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10, stk. 3, og artikel 14,
under henvisning til Europa-Parlamentets og Rådets forordning (EF) nr. 1331/2008 af 16. december 2008 om en fælles godkendelsesprocedure for fødevaretilsætningsstoffer, fødevareenzymer og fødevarearomaer (2), særlig artikel 7, stk. 5, og
ud fra følgende betragtninger:
(1)
I bilag II til forordning (EF) nr. 1333/2008 er der fastlagt en EU-liste over fødevaretilsætningsstoffer, der er godkendt til anvendelse i fødevarer, og deres anvendelsesbetingelser.
(2)
Der fastsættes i Kommissionens forordning (EU) nr. 231/2012 (3) specifikationer for fødevaretilsætningsstoffer, der er opført i bilag II og III til forordning (EF) nr. 1333/2008.
(3)
Disse lister kan opdateres i overensstemmelse med den fælles procedure, jf. artikel 3, stk. 1, i forordning (EF) nr. 1331/2008, enten på Kommissionens initiativ eller som følge af en ansøgning.
(4)
Der blev i maj 2010 indgivet en ansøgning om tilladelse til at anvende advantam som sødestof i flere fødevarekategorier. Ansøgningen er blevet forelagt medlemsstaterne i overensstemmelse med artikel 4 i forordning (EF) nr. 1331/2008.
(5)
Der er et teknologisk behov for anvendelsen af advantam som højintensivt sødestof i forskellige fødevarer og produkter til bordbrug for at erstatte kalorieholdigt sukker (saccharose, glucose, fructose etc.) og dermed opnå en reduktion af kalorieindholdet i disse fødevarer. Tilsætning af advantam som sødestof til de fødevarekategorier, hvor højintensive sødestoffer er tilladt i henhold til bilag II til forordning (EF) nr. 1333/2008, vil give producenter større fleksibilitet til at formulere energireducerede fødevarer med samme smagsprofil som de kalorieholdige ækvivalenter. Advantams smags- og sødmemæssige kvaliteter kombineret med gode stabilitetsegenskaber gør dette sødestof til et alternativ til allerede godkendte højintensive sødestoffer og giver forbrugerne og industrien mulighed for at vælge mellem et bredere udvalg af sødestoffer, og dermed reduceres indtaget af hvert enkelt sødestof.
(6)
Den Europæiske Fødevaresikkerhedsautoritet (»autoriteten«) evaluerede sikkerheden ved advantam, når det anvendes som fødevaretilsætningsstof, og afgav udtalelse herom den 31. juli 2013 (4). Autoriteten fastsatte et acceptabelt dagligt indtag (ADI) for advantam på 5 mg/kg kropsvægt pr. dag. Konservative skøn over eksponering for advantam hos voksne og børn, som er storforbrugere, lå under ADI ved de foreslåede anvendelsesniveauer. Efter at have vurderet stabilitet, nedbrydningsprodukter, toksikologi og eksponering konkluderede autoriteten, at advantam som sødestof ikke udgør noget sikkerhedsproblem ved de foreslåede anvendelser og anvendelsesniveauer.
(7)
Derfor bør advantam tillades anvendt som sødestof i de fødevarekategorier, der er fastsat i bilag I til denne forordning, og tildeles E-nummer E 969.
(8)
Specifikationerne for advantam bør indarbejdes i forordning (EU) nr. 231/2012, når det optages på EU-listen over fødevaretilsætningsstoffer i bilag II til forordning (EF) nr. 1333/2008 for første gang.
(9)
Forordning (EF) nr. 1333/2008 og (EU) nr. 231/2012 bør derfor ændres i overensstemmelse hermed.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Bilag II til forordning (EF) nr. 1333/2008 ændres som angivet i bilag I til nærværende forordning.
Artikel 2
Bilaget til forordning (EU) nr. 231/2012 ændres som angivet i bilag II til nærværende forordning.
Artikel 3
Denne forordning træder i kraft på tyvendedagen efter datoen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. maj 2014.

Labels: 0
3
17